### NN 62/2020 (27.5.2020.), Obvezatne upute broj Z I – redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

1241

Na osnovi članka 56. točke 3. Zakona o izborima zastupnika u Hrvatski sabor (»Narodne novine«, broj 66/15 – pročišćeni tekst, 104/15 – Odluka i Rješenje Ustavnog suda Republike Hrvatske, broj: U-I-1397/2015 od 24. rujna 2015., 48/18 i 98/19, dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 20. svibnja 2020. donijelo je

OBVEZATNE UPUTE BROJ Z I

REDOSLIJED IZBORNIH RADNJI I TIJEK ROKOVA

1. Predsjednik Republike Hrvatske raspisao je izbore zastupnika u Hrvatski sabor Odlukom o raspisivanju izbora za zastupnike u Hrvatski sabor, klasa: 013-03/20-02/01, urbroj: 71-06-01/1-20-1 od 20. svibnja 2020.

Odluka Predsjednika Republike Hrvatske o raspisivanju izbora zastupnika u Hrvatski sabor stupa na snagu 2. lipnja 2020.

Izbori će se na biračkim mjestima u Republici Hrvatskoj održati u nedjelju 5. srpnja 2020., a na biračkim mjestima u sjedištima diplomatsko-konzularnih predstavništava Republike Hrvatske u subotu, 4. srpnja 2020. i u nedjelju, 5. srpnja 2020.

2. Rokovi teku od

3. lipnja 2020. u 00:00 sati.

3. Prijedlozi lista u I. – XI. izbornoj jedinici, odnosno prijedlozi kandidata u XII. izbornoj jedinici moraju prispjeti Državnom izbornom povjerenstvu najkasnije u roku od 14 dana od dana stupanja na snagu odluke o raspisivanju izbora, dakle

16. lipnja 2020. do 24:00 sata

(članak 22. stavak 1. Zakona).

4. Državno izborno povjerenstvo će u roku od 48 sati od isteka roka iz točke 3. ovih Obvezatnih uputa prihvatiti i u svim dnevnim novinama u Republici Hrvatskoj i na Hrvatskoj radioteleviziji te na mrežnoj stranici Državnog izbornog povjerenstva objaviti zbirne liste svih pravovaljano predloženih lista u I. – XI. izbornoj jedinici te zbirne liste svih pravovaljano predloženih kandidata u XII. izbornoj jedinici (dalje: zbirne liste), dakle najkasnije

18. lipnja 2020. do 24:00 sata

(članak 23. stavak 1. i 2. Zakona).

5. Državno izborno povjerenstvo će u roku od 48 sati od isteka roka iz točke 3. ovih Obvezatnih uputa dostaviti u sjedišta diplomatsko-konzularnih predstavništava Republike Hrvatske zbirne liste, radi njihove javne objave, dakle najkasnije do

18. lipnja 2020. do 24:00 sata

(članak 23. stavak 4. Zakona).

6. Izborna promidžba počinje danom objave zbirnih lista, a završava 24 sata prije dana održavanja izbora, dakle do 3. srpnja 2020. u 24:00 sata.

Izborna promidžba za glasovanje u inozemstvu završava 2. srpnja 2020. u 24:00 sata.

(članak 28. stavak 1. i članak 80. stavak 2. Zakona).

7. Zabrana izborne promidžbe (izborna šutnja), objavljivanje procjena izbornih rezultata, kao i objavljivanje prethodnih, neslužbenih rezultata izbora, objavljivanje fotografija u sredstvima javnog priopćavanja, izjava i intervjua kandidata te navođenje njihovih izjava ili pisanih djela traje

od 4. srpnja 2020. u 00:00 sati

do 5. srpnja 2020. u 19:00 sati

Zabrana izborne promidžbe za glasovanje u inozemstvu traje

od 3. srpnja 2020. u 00:00 sati

do 5. srpnja 2020. u 19:00 sati

(članak 28. stavak 2. i članak 80. stavak 2. Zakona).

8. Izborna povjerenstva izbornih jedinica na prijedlog općinskih i gradskih izbornih povjerenstava za područje Republike Hrvatske odredit će biračka mjesta odmah nakon raspisivanja izbora, a najkasnije dan nakon objave zbirnih lista.

Izborna povjerenstva izbornih jedinica objavit će koja su biračka mjesta određena s naznakom koji će birači glasovati na pojedinim biračkim mjestima najkasnije 10 dana prije dana održavanja izbora, dakle

24. lipnja 2020. do 24:00 sata

Državno izborno povjerenstvo objavit će koja su biračka mjesta određena u inozemstvu, s naznakom koji će birači glasovati na pojedinom biračkom mjestu najkasnije 10 dana prije glasovanja u sjedištima diplomatsko-konzularnih predstavništava Republike Hrvatske, dakle

23. lipnja 2020. do 24:00 sata

(članak 70. i članak 80. stavak 2. Zakona).

9. Ministar obrane odredit će biračka mjesta na kojima će glasovati birači na službi u Oružanim snagama Republike Hrvatske.

Ministar mora, prometa i infrastrukture odredit će biračka mjesta na kojima će glasovati birači koji se kao članovi posada pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te na plutajućim objektima u unutrašnjim morskim vodama i teritorijalnom moru Republike Hrvatske.

Ministar pravosuđa odredit će biračka mjesta na kojima će glasovati birači lišeni slobode.

Ministar za demografiju, obitelj, mlade i socijalnu politiku odredit će biračka mjesta na kojima će glasovati birači koji su smješteni u ustanovama socijalne skrbi.

Ministar vanjskih i europskih poslova odredit će biračka mjesta na kojima će glasovati birači koji se na dan izbora nalaze u mirovnim operacijama i misijama.

Navedeni ministri odredit će biračka mjesta odmah nakon raspisivanja izbora, a najkasnije dan nakon objave zbirne liste svih pravovaljano predloženih lista u I. – XI. izbornoj jedinici te zbirne liste svih pravovaljano predloženih kandidata u XII. izbornoj jedinici, dakle

19. lipnja 2020. do 24:00 sata

(članak 71. Zakona).

10. Izborna povjerenstva izbornih jedinica na prijedlog općinskih i gradskih izbornih povjerenstava imenovat će biračke odbore najkasnije 5 dana prije dana održavanja izbora, dakle

29. lipnja 2020. do 24:00 sata

Državno izborno povjerenstvo imenovat će biračke odbore u sjedištima diplomatsko-konzularnih predstavništava Republike Hrvatske najkasnije 5 dana prije glasovanja u sjedištima diplomatsko-konzularnih predstavništava, dakle

29. lipnja 2020. do 24:00 sata

(članak 69. stavak 5. i članak 80. stavak 2. Zakona).

11. Glasovanje traje neprekidno

5. srpnja 2020. od 7:00 do 19:00 sati.

U sjedištima diplomatsko-konzularnih predstavništava glasovanje traje

4. srpnja 2020. od 7:00 do 19:00 sati.

5. srpnja 2020. od 7:00 do 19:00 sati.

Birališta se zatvaraju u 19:00 sati. Biračima koji su se zatekli na biralištu u 19:00 sati omogućit će se da glasuju.

12. Birački odbor dostavit će zapisnik o svom radu s ostalim izbornim materijalom općinskom ili gradskom izbornom povjerenstvu, najkasnije u roku od 12 sati od zatvaranja birališta, dakle

6. srpnja 2020. do 7:00 sati.

Birački odbor u sjedištu diplomatsko-konzularnog predstavništva Republike Hrvatske dostavit će zapisnik o svom radu s ostalim izbornim materijalom izravno Državnom izbornom povjerenstvu u roku od 48 sati od zatvaranja birališta, dakle

7. srpnja 2020. do 19:00 sati

(članak 87. Zakona).

13. Općinsko izborno povjerenstvo, odnosno gradsko izborno povjerenstvo dostavit će zapisnik o svom radu s ostalim izbornim materijalom izbornom povjerenstvu izborne jedinice, najkasnije u roku od 18 sati od zatvaranja birališta, dakle

6. srpnja 2020. do 13:00 sati

(članak 88. stavak 2. Zakona).

14. Izborno povjerenstvo izborne jedinice zbrojit će rezultate glasovanja na biračkim mjestima na svom području najkasnije u roku od 24 sata od sata zatvaranja birališta, dakle

6. srpnja 2020. do 19:00 sati

(članak 89. stavak 3. Zakona).

15. Državno izborno povjerenstvo utvrđuje rezultate glasovanja izbora za zastupnike u Hrvatski sabor na temelju rezultata glasovanja na svim biračkim mjestima i odmah po utvrđenju ih objavljuje.

(članak 91. i članak 92. Zakona).

Računanje rokova u inozemstvu

16. Rokovi u inozemstvu računaju se prema lokalnom vremenu mjesta u kojem se glasuje.

Zaštita izbornog prava

17. Zaštita izbornog prava ostvaruje se u skladu s odredbama članka 96. do 102. Zakona.

Pravo podnijeti prigovor u postupku kandidiranja ili u postupku izbora za zastupnike u Hrvatski sabor imaju političke stranke, osobe ovlaštene za zastupanje neovisne liste, udruge nacionalnih manjina koje su predložile kandidate za zastupnike nacionalnih manjina, kandidati za zastupnike u Hrvatski sabor, najmanje 100 birača ili najmanje 5% birača izborne jedinice u kojoj se izbori provode.

Ako je listu izborne jedinice ili kandidata za zastupnika nacionalne manjine predložilo više političkih stranaka, odnosno više udruga nacionalnih manjina, prigovor će se smatrati pravovaljanim i kad ga je podnijela samo jedna politička stranka, odnosno samo jedna udruga nacionalne manjine.

Prigovor zbog nepravilnosti u postupku kandidiranja i u postupku izbora za zastupnike u Hrvatski sabor podnosi se Državnom izbornom povjerenstvu u roku od 48 sati od isteka dana kad je izvršena radnja na koju je stavljen prigovor.

Protiv rješenja Državnog izbornog povjerenstva podnositelji prigovora imaju pravo podnijeti žalbu Ustavnom sudu Republike Hrvatske, u roku od 48 sati od isteka dana kad je primljeno pobijano rješenje.

18. Ove Obvezatne upute objavit će se u »Narodnim novinama«, a stupaju na snagu 2. lipnja 2020.

19. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 013-03/20-01/55
 Urbroj: 507-03/07-20-1
 Zagreb, 20. svibnja 2020.

Predsjednik
 Đuro Sessa, v. r.